**З А П И С Н И К**

од 26-тата седница на Советот на Општина Прилеп, одржана на 19.04.2023 година во салата на Општина Прилеп, со почеток во 12:36 часот.

Добар ден. Почитувани членови на Советот. Ја отворам 26-та седница на Советот на Општина Прилеп и констатирам дека, од вкупно 27 членови на Советот, на седницата присуствуваат 26 членови на Советот, па спрема тоа Советот може полноважно да одлучува.

Ве известувам дека на оваа седница покрај Вас членовите на Советот, поканети се и Градоначалникот на Општина Прилеп, предлагачите на материјали, како и претставниците на средствата за јавно информирање.

Со оглед на тоа дека на минатата седница не ги усвоивме записникот од 24та и 25та седница поради краткиот временски период за изработка на истите, Ве молам сега да се изјасниме.

Дали има забелешки по записникот од 24та седница?

Бидејќи нема, кој е "ЗА" усвојување на записникот од 24та седница?

Констатирам дека записникот од 24та седница е едногласно усвоен.

Дали има забелешки по записникот од 25та седница?

Бидејќи нема, кој е "ЗА" усвојување на записникот од 25та седница?

Констатирам дека записникот од 25та седница е едногласно усвоен.

За дневен ред на оваа седница, ги предлагам следните прашања:

**Д Н Е В Е Н Р Е Д**

1. Предлог-Заклучок за потврдување/непотврдување на Решението бр.03-1321/2 од 06.04.2023 година на Градоначалникот на Општина Прилеп, со кое се запира објавувањето на Одлука бр.09-1233/3 од 30.03.2023 година донесен од страна на Советот на Општина Прилеп.
2. Предлог-Одлука за усвојување на Акциски план на Општина Прилеп и ромската заедница, за период јануари 2023-јуни 2024.
3. Предлог-Одлука за усвојување на Локален акциски план на Општина Прилеп и ромската заедница, 2023-2026.
4. Предлог-Одлука за усвојување на Процена на загрозеност од природни непогоди, епидемии и други несреќи.
5. Предлог-Заклучок за давање овластување за потпишување на Анекс на Колективен договор за уредување на правата и обврските од работен однос на вработените во ЈКП "Комуналец"-Прилеп.
6. Предлог-Одлука за давање согласност на Одлуката за утврдување на вредноста на бодот за пресметување на платите во ЈКП "Комуналец"-Прилеп.
7. Предлог-Одлука за давање согласност на Одлуката за утврдување на вредноста на бодот за пресметување на платите во ЈОУ Дом за стари лица "Киро Крстески-Платник"-Прилеп.
8. Предлог-Одлука за давање согласност на Одлуката за расходовање и отуѓување на основни средства, на ЈП за ПУП -Прилеп.
9. Предлог-Одлука за давање согласност на Одлуката за отпис на основни средства и ситен инвентар на ООУ "Кочо Рацин"-Прилеп.

 На барање на предлагачите на материјалот предлагам 4тата точка да се повлече од дневен ред.

 Дали некој има предлог за измена и дополнување на дневниот ред?

 Доколку нема, Ве молам да се изјасниме кој е "ЗА" вака предложениот дневен ред?

 Дали е некој "ПРОТИВ"?

 Констатирам дека со 25 гласови ЗА и 1 глас ПРОТИВ, дневниот ред е усвоен.

 По **1вата** точка од дневниот ред:

 -Заклучок за потврдување/непотврдување на Решението бр.03-1321/2 од 06.04.2023 година на Градоначалникот на Општина Прилеп, со кое се запира објавувањето на Одлуката со бр.09-1233/3 од 30.03.2023 година донесена од страна на Советот на Општина Прилеп.

 Согласно Член 49 од Статутот на Општина Прилеп:

 "Градоначалникот е должен во рок од 7 дена од денот на доставувањето на прописот на Советот со Решение да го запре неговото објавување, доколку смета дека е во несогласност со Уставот и законите.

 Примерок од образложеното решение за необјавување се доставува до Претседателот на Советот на Општината.

 Советот е должен во рок од 15 дена од денот на објавувањето на Решението да го разгледа и да одлучи по него.

 Ако Советот го потврди прописот или не расправа во рокот од ставот 3 на овој член, Градоначалникот е должен да го објави прописот и истовремено да поднесе иницијатива за поведување постапка за оценување на уставноста и законитоста на оспорениот пропис пред Уставниот суд на Република Македонија."

 Согласно овој член, како Претседател на Совет ја свикав оваа седница на Совет во законски предвидениот рок. Во прилог на материјалите кои беа доставени до Вас како членови на Совет го имате Решението бр.03-1321/2 од 06.04.2023 година на Градоначалникот на Општина Прилеп, со кое се запира објавувањето на Одлука со бр.09-1233/3 од 30.03.2023 година, донесена од страна на Советот на Општина Прилеп и Заклучок за потврдување/непотврдување на тоа решение.

 Пред да отворам претрес, ја повикувам Претседателката на Комисијата за финансирање и буџет, г-ѓа Ирена Стерјовска -Локвенец да го поднесе извештајот по однос на оваа точка.

 Повелете г-ѓо Стерјовска -Локвенец.

 **ИРЕНА СТЕРЈОВСКА -ЛОКВЕНЕЦ:**

Благодарам Претседател на Совет. Почитуван Градоначалник. Комисијата за финансирање и буџет на 18.04. одржа седница на која што на дневен ред беше разгледан Предлог -Заклучок за потврдување/непотврдување на Решението со бр.03-1321/2 од 06.04.2023 година на Градоначалникот на Општина Прилеп, со кое се запира објавувањето на Одлука со бр.09-1233/3 од 30.03.2023 година донесен од страна на Советот на Општина Прилеп. На седницата на Комисијата за финансирање и буџет присутен беше и Градоначалникот којшто ја образложи оваа точка. Впрочем овој Заклучок којшто денеска го носиме е на негова иницијатива. И ние како Комисија за финансирање и буџет, предлагаме денес Советот да го усвои овој заклучок, а инаку на Комисијата за финансирање и буџет овој Заклучок беше усвоен со 4 гласа ЗА и 1 ВОЗДРЖАН.

 Благодарам.

 **ДЕЈАН ПРОДАНОСКИ:**

 Ви благодарам за извештајот.

Отворам претрес по однос на оваа точка.

Дали некој се јавува за збор?

Повелете Градоначалник со образложение.

**БОРЧЕ ЈОВЧЕСКИ -Градоначалник:**

Почитуван Претседател на Совет, почитувани советници. Прво да Ви го честитам Велигденскиот викенд и Ви посакувам навистина здравје на сите и среќа во семејството.

Во однос на укажувањето од ЗЕЛС, доставено до Општина Прилеп, со број 03-1321/1 од 05.04.2023 година, а со цел навремена пресметка и исплата на платата за месец март, одлучивме... мислам одлучив да се донесе Решение за запирање на објавувањето на Одлука за измена на Одлуката за извршување на буџетот на Општина Прилеп и мислам дека согласно таа Одлука во предвидениот рок, односно во границите на дозволеното време, се одлучив да се стопира и да биди исплатата по стариот метод. Така да, немам нешто повеќе да образложам. Кај Вас е и доставен материјалот за образложение. Тоа е моето размислување и одлука.

Ви благодарам.

**ДЕЈАН ПРОДАНОСКИ:**

Благодарам. Дали некој друг се јавува за збор?

Повелете г-дине Андреески.

**ДАРКО АНДРЕЕСКИ:**

Значи само сакам да расчистиме една дилема. Значи овде се работи потврдување/непотврдување. Значи ние го потврдуваме фактички Решението на Градоначалникот и Одлуката ја суспендираме. Така? Ако гласаме ЗА, оти самото Решение потврдување/непотврдување. Значи треба ако го потврдиме... за појаснување Решението, значи на Градоначалникот станува во сила, Одлуката на Советот се суспендира. Тоа е.

**ДЕЈАН ПРОДАНОСКИ:**

 Ви благодарам.

Дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Заклучок за потврдување/непотврдување на Решението бр.03-1321/2 од 06.04.2023 година на Градоначалникот на Општина Прилеп, со кое се запира објавувањето на Одлука бр.09-1233/3 од 30.03.2023 година донесена од страна на Советот на Општина Прилеп?

Дали е некој "ПРОТИВ"? "ВОЗДРЖАНИ"?

Констатирам дека со 16 гласови ЗА и 10 гласови ВОЗДРЖАН, Заклучокот е потврден, односно усвоен.

По **2рата и 3тата** точка од дневниот ред:

-Одлука за усвојување на Акциски план на Општина Прилеп и ромската заедница, за период јануари 2023-јуни 2024, и

-Одлука за усвојување на Локален акциски план на Општина Прилеп и ромската заедница, 2023-2026.

Пред да отворам претрес, ја повикувам Претседателката на Комисијата за финансирање и буџет, г-ѓа Ирена Стерјовска -Локвенец да го поднесе извештајот по однос на овие точки.

 Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

 Комисијата за финансирање и буџет во присуство на предлагачот на точките за Предлог -одлука за усвојување на Акциски план на Општина Прилеп и ромската заедница за период од 2023-2024 година и Предлог -одлуката за усвојување на Локален акциски план на Општина Прилеп и ромската заедница за период 2023 -2026 година, едногласно ги усвои и денеска предлагаме Советот истите да ги усвои.

Благодарам.

**ДЕЈАН ПРОДАНОСКИ:**

Ви благодарам за извештајот.

Отворам претрес, дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за усвојување на Акциски план на Општина Прилеп и ромската заедница, за период јануари 2023-јуни 2024?

Констатирам дека Одлуката е едногласно усвоена.

Кој е "ЗА" усвојување на Одлука за усвојување на Локален акциски план на Општина Прилеп и ромската заедница, 2023-2026?

Констатирам дека и оваа Одлука е едногласно усвоена.

 По **4тата и 5тата** точка од дневниот ред:

 -Заклучок за давање овластување за потпишување на Анекс на Колективен договор за уредување на правата и обврските од работен однос на вработените во ЈКП "Комуналец"-Прилеп, и

-Одлука за давање согласност на Одлуката за утврдување на вредноста на бодот за пресметување на платите во ЈКП "Комуналец"-Прилеп.

 Пред да отворам претрес, ја повикувам Претседателката на Комисијата за финансирање и буџет, г-ѓа Ирена Стерјовска -Локвенец да го поднесе извештајот по однос на овие точки.

 Повелете г-ѓо Стерјовска -Локвенец.

 Повелете г-дине Андреески, се извинувам за грешката.

 **ДАРКО АНДРЕЕСКИ:**

 На денешната седница, на Комисијата за статут и прописи, го разгледавме Предлог -заклучокот за давање овластување за потпишување на Анекс на Колективниот договор за уредување на правата и обврските од работен однос на вработените во ЈКП "Комуналец"-Прилеп. Потполно идентична точка имавме и на претходната седница кога му дававме овластување во ЈП за ПУП, но тогаш стануваше збор за потпишување на потполно нов Колективен договор, а во овој случај станува збор за потпишување на Анекс на Колективниот договор. Со ова овластување го овластуваме Претседателот на Управниот одбор во име на ЈКП да потпише Колективен договор со претставникот на Синдикалната организација на "Суткоз" при јавното комунално претпријатие. Овој заклучок на седницата беше едногласно усвоен.

 **ДЕЈАН ПРОДАНОСКИ:**

Ви благодарам за извештајот.

Отворам претрес.

Дали некој се јавува за збор по однос на овие две точки?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Заклучок за давање овластување за потпишување на Анекс на Колективен договор за уредување на правата и обврските од работен однос на вработените во ЈКП "Комуналец"-Прилеп?

Дали е некој "ПРОТИВ"? "ВОЗДРЖАНИ"?

Констатирам дека со 25 гласови ЗА и 1 глас ВОЗДРЖАН, Одлуката е усвоена.

Кој е "ЗА" усвојување на Одлука за давање согласност на Одлуката за утврдување на вредноста на бодот за пресметување на платите во ЈКП "Комуналец"-Прилеп?

Дали е некој "ПРОТИВ"? "ВОЗДРЖАНИ"?

Констатирам дека со 25 гласови ЗА и 1 глас ВОЗДРЖАН, Одлуката е усвоена.

По **6тата** точка од дневниот ред:

-Одлука за давање согласност на Одлуката за утврдување на вредноста на бодот за пресметување на платите во ЈОУ Дом за стари лица "Киро Крстески-Платник"-Прилеп.

Пред да отворам претрес, ја повикувам Претседателката на Комисијата за финансирање и буџет, г-ѓа Ирена Стерјовска -Локвенец да го поднесе извештајот по однос на оваа точка.

Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Благодарам Претседателе. Оваа точка малку е од формален карактер. Се однесува на Предлог -одлука за давање согласност на Одлуката за утврдување на вредноста на бодот за пресметување на платите од ЈОУ Дом за стари лица "Киро Крстески-Платник"-Прилеп. Всушност станува збор за потврдување на истата вредност на бодот како и претходната година. И ние како Комисија за финансирање и буџет предлагаме оваа точка да биде усвоена од страна на Советот.

Ви благодарам.

**ДЕЈАН ПРОДАНОСКИ:**

Ви благодарам.

Отворам претрес. Дали некој се јавува за збор?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за давање согласност на Одлуката за утврдување на вредноста на бодот за пресметување на платите во ЈОУ Дом за стари лица "Киро Крстески-Платник"-Прилеп.?

Дали е некој "ПРОТИВ"? "ВОЗДРЖАНИ"?

Констатирам дека со 25 гласови ЗА и 1 глас ВОЗДРЖАН, Одлуката е усвоена.

По **7мата и 8мата** точка од дневниот ред:

-Одлука за давање согласност на Одлуката за расходовање и отуѓување на основни средства на ЈП за ПУП -Прилеп, и

-Одлука за давање согласност на Одлуката за отпис на основни средства и ситен инвентар на ООУ "Кочо Рацин"-Прилеп.

Пред да отворам претрес ја повикувам Претседателката на Комисијата за финансирање и буџет г-ѓа Ирена Стерјовска -Локвенец да го поднесе извештајот по однос на овие точки.

Повелете г-ѓо Стерјовска -Локвенец.

**ИРЕНА СТЕРЈОВСКА -ЛОКВЕНЕЦ:**

Комисијата за финансирање и буџет ја разгледа Предлог -одлуката за давање согласност на Одлуката за расходовање и отуѓување на основни средства на ЈП за ПУП -Прилеп. На Комисијата за финансирање и буџет присутни беа претставници од оваа претпријатие кои што ја образложија оваа одлука. Впрочем станува збор за расходовање и отуѓување на основно средство -автобус кое што е во сопственост на ЈП за ПУП -Прилеп. И како Комисија за финансирање и буџет едногласно предлагаме денеска Советот да ја усвои оваа Предлог -одлука.

Исто така, Комисијата за разгледа и Предлог -одлуката за давање согласност на Одлуката за отпис на основни средства и ситен инвентар на ООУ "Кочо Рацин"-Прилеп. Директорката ја појасни оваа одлука дека станува збор за училишен инвентар, клупи и столици, кои што веќе не се во корисна состојба. Како Комисија за финансирање и буџет предлагаме и оваа точка денеска да биде усвоена од страна на Советот.

Благодарам.

**ДЕЈАН ПРОДАНОСКИ:**

Ви благодарам. Отворам претрес по однос на овие точки.

Дали некој се јавува за збор?

Повелете г-дине Костоски.

**МЕТОДИЈА КОСТОСКИ:**

Почитувани присутни, добар ден. Со оглед на тоа што во присутните не можам да го забележам директорот на ЈП за ПУП, би сакал да Ве прашам дали има некој присутен како... од...

**ДЕЈАН ПРОДАНОСКИ:**

Има претставник од претпријатието.

**МЕТОДИЈА КОСТОСКИ:**

Добро, да... Има претставник... Добро. Тоа сакав да прашам.

Овие се повеќе прашања што сакам да му ги пренесете на директорот и барам писмено да ми одговори. Се надевав дека ќе дојде тука, но еве Ве замолувам да му ги доставите со мало образложение.

Гледаме активно се дигитализира наплатата на паркингот, но што се планира со вработените? Бидејќи и тие не се информирани за нивната судбина во претпријатието Ве прашувам, дали можеби им спремате да си одат од работа како технолошки вишок? Тоа е едно.

Дел од вработените во паркинзи поднесле тужби во врска со работата на директорот. Обвинуваат за неисплаќање на 13та плата, работно време од 8 часа без никакви паузи, неисплата на јубилејна награда за 10годишнина на работното место и не се исплаќале дополнителните 2.800 денари со покачувањето на бодот. Со оглед на тоа што може да се предизвика финансиска штета кон претпријатието од евентуалното докажување на негова вина за несовесно работење, Ве молам да му пренесете да ми ја образложи оваа ситуација.

Потоа, трето. Зошто автобусот кој е донација од народот на Р. Кина, за да служи како превоз на ученици, сега превезува работници во Гентерм? По која цена се врши превозот? Дали донаторот и децата и прилепчани се оштетени во корист на приватна фирма која експлоатира вработени?

Само момент... Тоа е сè.

Ви благодарам.

**ДЕЈАН ПРОДАНОСКИ:**

Ви благодарам. Ги замолувам претставниците од јавното претпријатие писмено да му одговорат на колегата советник.

Дали некој друг се јавува за збор по однос на овие точки?

Бидејќи никој не се јавува за збор, ги молам членовите на Советот да се изјаснат.

Кој е "ЗА" усвојување на Одлука за давање согласност на Одлуката за расходовање и отуѓување на основни средства на ЈП за ПУП -Прилеп?

Дали е некој "ПРОТИВ"? "ВОЗДРЖАНИ"?

Констатирам дека со 25 гласови ЗА и 1 глас ВОЗДРЖАН, Одлуката е усвоена.

Кој е "ЗА" усвојување на Одлука за давање согласност на Одлуката за отпис на основни средства и ситен инвентар на ООУ "Кочо Рацин"-Прилеп?

Дали е некој "ПРОТИВ"? "ВОЗДРЖАНИ"?

Констатирам дека со 24 гласови ЗА и 1 глас ВОЗДРЖАН, Одлуката е усвоена.

Пред да ја затвориме оваа седница би сакал, еве официјално, на сите да Ви ги честитам Велигденските празници, престојните празници кај нашите сограѓани муслимани. Да Ви посакам добро здравје, среќа, успех, личен и колективен, и да се гледаме за добро.

Констатирам дека седницата е завршена.

Ви благодарам за присуството.

Седницата заврши во 12:58 часот.

Број 09-1417/1 ПРЕТСЕДАТЕЛ

19.04.2023 година на Советот на Општина Прилеп

П р и л е п Дејан Проданоски

СТЕНОГРАФ

Соња Мирческа